Kongeskibet Dannebrog og dronning Margrethe kaster til juni anker ved Mariagerfjord Kommune på deres tur rundt i Danmark.

Når dronning Margrethe til sommer stævner ud på endnu et sommertogt med Kongeskibet Dannebrog, lægger hun vejen forbi Mariagerfjord Kommune. Besøget vil finde sted den 15. og 16. juni, og det er noget, borgmester Mogens Jespersen (V) glæder sig til. - I byrådet glæder vi os til at byde hendes majestæt dronningen velkommen. Det er noget ganske særligt at få royalt besøg. Jeg er sikker på, at vi får nogle fantastiske dage, hvor vi sammen med kommunens borgere får mulighed for at vise vores skønne kommune frem på bedste vis, siger borgmesteren. Programmet for dronningens besøg vil blive fastlagt i den nærmeste fremtid, lover han. Sommertogterne er en efterhånden gammel tradition, som dronningen har videreført fra sine forældre, kong Frederik og dronning Ingrid. Udover at besøge Mariagerfjord Kommune skal majestæten også omkring Kalundborg og Bornholm på dette års sommertogt.